Predkladacia správa

Návrh nariadenia vlády Slovenskej republiky, ktorým sa vyhlasuje Národný park Slovenský raj, jeho zóny a ochranné pásmo (ďalej len „návrh nariadenia vlády“) predkladá Ministerstvo životného prostredia Slovenskej republiky na základe úlohy z uznesenia vlády Slovenskej republiky č. 883 z 15. decembra 2010.          
 
Národný park Slovenský raj je svojráznym a výnimočným územím Západných Karpát. Charakterizuje ho unikátna krasová krajina s množstvom planín, kaňonov a roklín, ale taktiež bohatstvom podzemných krasových javov. Doteraz je známych takmer 500 jaskýň. Dobšinská ľadová jaskyňa je zapísaná do Zoznamu svetového prírodného a kultúrneho dedičstva. Územie je mimoriadne bohaté z hľadiska biodiverzity. Lesné porasty vápencových bučín, reliktných borín a sutinových lesov patria medzi druhovo najbohatšie v rámci Slovenska. Národný park Slovenský raj je chráneným územím už od roku 1964, pôvodne ako chránená krajinná oblasť a od roku 1988 ako národný park. V súčasnosti je druhým najnavštevovanejším národným parkom Slovenska s viac ako 600 000 návštevníkmi ročne. Príjmy z turizmu, ktoré sú významným zdrojom miestnej ekonomiky priamo závisia od kvality prírodného prostredia národného parku.
 
Národný park Slovenský raj je prvým národným parkom, ktorý podľa nových pravidiel prešiel procesom prehodnotenia jeho územia a jeho ochranného pásma, vrátane využitia nového súboru právnych nástrojov na riešenie náhrad za obmedzenia, ktoré vznikajú vlastníkom pozemkov v chránených územiach rešpektovaním podmienok ochrany prírody, ako aj uplatnením programu starostlivosti o toto chránené územie. Návrh nariadenia vlády a program starostlivosti sú výsledkom viacročných rokovaní a dohody inštitúcií ochrany prírody na jednej strane a dotknutých subjektov na strane druhej, pričom došlo aj k dohode na náhradách za obmedzenie bežného obhospodarovania pozemkov.
 
Proces prehodnotenia územia národného parku a jeho ochranného pásma má za cieľ zlepšiť kvalitu ochrany prírody národného parku rešpektujúc súčasné podmienky a záujmy udržateľného rozvoja regiónu, priblížiť národný park k európskym štandardom a zároveň zabezpečiť plnenie záväzkov vyplývajúcich z práva Európskej únie v oblasti ochrany prírody.
 
Návrh nariadenia vlády nie je predmetom vnútrokomunitárneho pripomienkového konania. Dátum účinnosti je navrhnutý tak, aby bol dostatok času na oboznámenie sa s novou právnou úpravou. 
 
Realizácia opatrení vyplývajúcich z návrhu nariadenia  vlády bude mať negatívny vplyv na verejné financie, pozitívny aj negatívny vplyv na podnikateľské prostredie, pozitívny aj negatívny vplyv sociálny vplyv, pozitívny vplyv na životné prostredie a nebude mať vplyv na  informatizáciu spoločnosti.
 
Návrh nariadenia vlády bol predmetom medzirezortného pripomienkového konania  
a na ďalšie legislatívne konanie sa predkladá bez rozporov.